REGOLAMENT TAL-KUMMISSJONI (KE) Nru 1572/2007
tal-21 ta’ Diċembru 2007
li jiffissa l-prezzijiet ta’ referenza għal ċerti prodotti tas-sajd għas-sena tas-sajd 2008
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 104/2000 tas-17 ta’ Diċembru 1999 dwar l-organizzazzjoni komuni tas-swieq fil-prodotti mis-sajd u l-akkwakultura (1), u partikolarment l-Artikolu 29(1) u (5) tiegħu,
Billi:
(1)
Ir-Regolament (KE) Nru 104/2000 jistabbilixxi illi l-prezzijiet ta’ referenza validi għall-Komunità jistgħu jiġu ffissati kull sena, skond il-kategorija ta’ prodotti, għal prodotti li huma s-suġġett ta’ sospensjoni ta’ dazji tat-tariffa skond l-Artikolu 28(1). L-istess jgħodd ghal prodotti li, billi jkunu jew is-suġġett ta’ riduzzjoni tariffarja li torbot taħt it-WTO jew xi arranġamenti preferenzjali oħra, għandhom jimxu ma’ prezz ta’ referenza.
(2)
Għall-prodotti mniżżla fl-Anness I, (A) u (B) mar-Regolament (KE) Nru 104/2000, il-prezz ta’ referenza huwa l-istess bħal prezz ta’ l-irtirar skond l-Artikolu 20(1) ta’ dak ir-Regolament.
(3)
Il-prezzijiet tal-Komunità ta’ l-irtirar u tal-bejgħ għall-prodotti konċernati huma ffissati għas-sena tas-sajd 2008 bir-Regolament tal-Kummissjoni (KE) Nru 1570/2007 (2).
(4)
Il-prezz ta’ referenza għal prodotti barra dawk imniżżla fl-Annessi I u II tar-Regolament (KE) Nru 104/2000 huwa stabbilit fuq il-bażi tal-medja b’koeffiċjent korrettiv tal-valuri tad-dwana rreġistrati fuq is-swieq ta’ l-importazzjoni jew fil-portijiet ta’ importazzjoni fit-tliet snin li jiġu immedjatament qabel id-data li fiha jiġi ffissat il-prezz ta’ referenza.
(5)
Ma hemmx ħtieġa li jiġu ffissati il-prezzijiet ta’ referenza għall-ispeċijiet kollha li huma koperti bil-kriterji stabbiliti fir-Regolament (KE) Nru 104/2000, u partikolarment mhux għal dawk importati minn pajjiżi terzi f’volumi insinifikanti.
(6)
Il-miżuri pprovduti f’dan ir-Regolament huma konformi ma’ l-opinjoni tal-Kumitat ta’ Ġestjoni għall-Prodotti tas-Sajd,
ADOTTAT DAN IR-REGOLAMENT:
Artikolu 1
Il-prezzijiet ta’ referenza għas-sena ta’ sajd 2008 tal-prodotti tas-sajd, kif imsemmi skond l-Artikolu 29 tar-Regolament (KE) Nru 104/2000, huma stipulati fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu fil-Ġurnal Ufficjali ta’ l-Unjoni Ewropea.
Dan għandu japplika mill-1 ta’ Jannar 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 21 ta’ Diċembru 2007.